2016. gada 12. aprīlī Noteikumi Nr. 210

Rīgā (prot. Nr. 17  4. §)

**Neautomātisko svaru atbilstības novērtēšanas noteikumi**

Izdoti saskaņā ar likuma

"Par atbilstības novērtēšanu"

7. panta pirmo un otro daļu un likuma

"Par mērījumu vienotību"

6. panta otro daļu

**1. Vispārīgie jautājumi**

1. Noteikumi nosaka:

1.1. neautomātisko svaru būtiskās prasības un to ievērošanas uzraudzības mehānismu, institūciju, kas veic tirgus uzraudzību, kā arī kārtību, kādā veicama tirgus uzraudzība;

1.2. neautomātisko svaru metroloģiskās prasības un to metroloģiskās kontroles kārtību.

2. Noteikumos lietotie termini:

2.1. piedāvāt tirgū – saimnieciskās darbības ietvaros piegādāt neautomā­tiskos svarus par atlīdzību vai bez tās izplatīšanai vai lietošanai Eiropas Savienības tirgū;

2.2. laist tirgū – pirmo reizi piedāvāt tirgū neautomātiskos svarus;

2.3. ražotājs – fiziska vai juridiska persona, kura ražo neautomātiskos svarus vai kuras uzdevumā neautomātiskie svari tiek projektēti vai ražoti un kura laiž tirgū šos neautomātiskos svarus ar savu nosaukumu vai preču zīmi;

2.4. pilnvarotais pārstāvis – Eiropas Savienībā reģistrēta fiziska vai juridiska persona, kura ir saņēmusi rakstisku ražotāja pilnvaru rīkoties tā vārdā attiecībā uz konkrētiem uzdevumiem;

2.5. importētājs – Eiropas Savienībā reģistrēta fiziska vai juridiska persona, kura Eiropas Savienības tirgū laiž neautomātiskos svarus no trešajām valstīm;

2.6. izplatītājs – Eiropas Savienībā reģistrēta fiziska vai juridiska persona, kura piedāvā tirgū neautomātiskos svarus, bet kura nav to ražotājs vai importētājs;

2.7. iesaistītās personas – ražotājs, pilnvarotais pārstāvis, importētājs un izplatītājs;

2.8. tehniskā specifikācija – dokuments, kurā noteiktas tehniskās prasības neautomātiskiem svariem;

2.9. paziņotā institūcija – nacionālajā akreditācijas institūcijā akreditēta neautomātisko svaru atbilstības novērtēšanas institūcija, kura ir paziņota Eiropas Komisijai saskaņā ar normatīvajiem aktiem par kārtību, kādā izveido paziņošanas komisiju, kā arī kārtību, kādā komisija pieņem lēmumu un paziņo Eiropas Komisijai par atbilstības novērtēšanas institūcijām, kas veic atbilstības novērtēšanu reglamentētajā sfērā, vai citu Eiropas Savienības dalībvalstu vai Eiropas Ekonomikas zonas paziņota neautomātisko svaru atbilstības novērtēšanas institūcija;

2.10. atsaukšana – ikviens pasākums, kura mērķis ir panākt, lai tiktu atdoti atpakaļ neautomātiskie svari, kas jau ir piegādāti gala lietotājam;

2.11. izņemšana no tirgus – ikviens pasākums, kura mērķis ir novērst piegādes ķēdē esošu neautomātisko svaru piedāvāšanu tirgū;

2.12. CE atbilstības marķējums – zīme, ar kuru ražotājs norāda, ka neautomātiskie svari atbilst piemērojamām prasībām, kas noteiktas attiecīgajos tiesību aktos, kuri paredz šāda marķējuma uzlikšanu;

2.13. svari – mērīšanas līdzeklis, ko lieto, lai noteiktu ķermeņa masu, izmantojot gravitācijas spēka iedarbību uz šo ķermeni. Svarus var lietot, lai noteiktu arī citus ar masu saistītus lielumus, daudzumus, parametrus vai īpašības;

2.14. neautomātiskie svari – svari, ar kuriem veicot svēršanas darbības nepieciešama operatora līdzdalība.

3. Noteikumu izpratnē izšķir divas neautomātisko svaru lietošanas kategorijas:

3.1. kategorija, kas nosaka neautomātisko svaru lietošanu:

3.1.1. masas noteikšanai komercdarījumos;

3.1.2. masas noteikšanai, lai aprēķinātu nodevas, tarifus, nodokļus, prēmijas, soda naudas, kompensācijas, atlīdzības vai tamlīdzīgus maksājumus;

3.1.3. masas noteikšanai normatīvajos aktos par mērījumu vienotību paredzētajos gadījumos, kā arī eksperta atzinuma sniegšanai tiesā;

3.1.4. ķermeņa masas noteikšanai ārstniecībā, lai novērtētu un novērotu pacientu fizisko attīstību, diagnosticētu slimību un noteiktu ārstēšanu;

3.1.5. masas noteikšanai, lai pagatavotu zāles atbilstoši receptei, kā arī masas noteikšanai analīzēs, ko veic medicīnisko izmeklējumu un farmācijas laboratorijās;

3.1.6. masas noteikšanai maksas aprēķinam tirdzniecībā un preču fasēšanā;

3.2. kategorija, kas nosaka pārējos – šo noteikumu 3.1. apakšpunktā neminētus – lietošanas veidus.

4. Neautomātiskos svarus piedāvā tirgū un nodod lietošanā šo noteikumu 3.1. apakšpunktā minētajā lietošanas kategorijā, ja tie atbilst šajos noteikumos noteiktajām prasībām.

5. Neautomātiskie svari, kurus lieto vai kuri paredzēti lietošanai šo noteikumu 3.1. apakšpunktā minētajā lietošanas kategorijā, atbilst šo noteikumu 1. pielikumā noteiktajām būtiskajām prasībām. Būtiskās prasības neattiecas uz neautomātiskajos svaros ietvertām vai tiem pievienotām ierīcēm, kuras neizmanto vai nav paredzēts izmantot šo noteikumu 3.1. apakšpunktā minētajās lietošanas kategorijās.

6. Neautomātiskos svarus, kas atbilst piemērojamo standartu vai to daļu prasībām, uz kuriem atsauces ir publicētas Eiropas Savienības Oficiālajā Vēstnesī, uzskata par atbilstošiem šo noteikumu 1. pielikumā noteiktajām būtiskajām prasībām, kuras aptver šie standarti vai to daļas.

7. Nacionālā standartizācijas institūcija publicē savā tīmekļvietnē sarakstu ar piemērojamiem standartiem, kas adaptēti nacionālo standartu statusā.

8. Tirgus uzraudzības iestāde, kas veic neautomātisko svaru uzraudzību, ir Patērētāju tiesību aizsardzības centrs.

**2. Iesaistīto personu pienākumi**

9. Iesaistītās personas pēc tirgus uzraudzības iestādes pieprasījuma sniedz informāciju par šo noteikumu 3.1. apakšpunktā minētās lietošanas kategorijas neautomātiskajiem svariem, norādot:

9.1. visas iesaistītās personas, kuras piegādājušas neautomātiskos svarus;

9.2. visas iesaistītās personas, kurām piegādāti neautomātiskie svari.

10. Iesaistītās personas nodrošina šo noteikumu 9. punktā norādītās informācijas pieejamību tirgus uzraudzības iestādei 10 gadus pēc tam, kad tām piegādāti neautomātiskie svari vai tās ir piegādājušas neautomātiskos svarus.

**2.1. Ražotāja pienākumi**

11. Šo noteikumu izpratnē importētāju un izplatītāju uzskata par ražotāju un tam ir šajā nodaļā noteiktie pienākumi, ja tas laiž tirgū neautomātiskos svarus ar savu nosaukumu vai preču zīmi vai izmaina tirgū laistos neautomātiskos svarus tā, ka tas var ietekmēt neautomātisko svaru atbilstību šo noteikumu 1. pielikumā minētajām būtiskajām prasībām.

12. Laižot tirgū šo noteikumu 3.1. apakšpunktā minētās lietošanas kategorijas neautomātiskos svarus, ražotājs nodrošina, ka tie ir projektēti un ražoti atbilstoši šo noteikumu 1. pielikumā minētajām būtiskajām prasībām.

13. Ražotājs šo noteikumu 3.1. apakšpunktā minētās lietošanas kategorijas neautomātiskajiem svariem sagatavo tehnisko dokumentāciju atbilstoši šo noteikumu 2. pielikumam un veic attiecīgo šo noteikumu 3. nodaļā norādīto atbilstības novērtēšanas procedūru vai nodrošina, ka tā tiek veikta.

14. Ja atbilstības novērtēšanas procedūrā tiek pierādīts, ka šo noteikumu 3.1. apakšpunktā minētās lietošanas kategorijas neautomātiskie svari atbilst būtiskajām prasībām, ražotājs sagatavo atbilstības deklarāciju un marķē neauto­mātiskos svarus ar CE atbilstības marķējumu un metroloģisko papildmarķējumu.

15. Ražotājs tehnisko dokumentāciju un atbilstības deklarāciju glabā 10 gadus pēc šo noteikumu 3.1. apakšpunktā minētās lietošanas kategorijas neautomātisko svaru laišanas tirgū.

16. Ja notiek neautomātisko svaru sērijveida ražošana, ražotājs izstrādā kontroles procedūras, lai nodrošinātu neautomātisko svaru atbilstību šo noteikumu prasībām, kā arī ņem vērā izmaiņas neautomātisko svaru konstrukcijā vai raksturlielumos, piemērojamos standartos vai citās tehniskajās specifikācijās, uz kurām pamatojoties ir apliecināta neautomātisko svaru atbilstība šo noteikumu prasībām.

17. Ja nepieciešams izvērtēt šo noteikumu 3.1. apakšpunktā minētās lietošanas kategorijas neautomātisko svaru radīto risku, ražotājs testē un izvērtē tirgū piedāvātos neautomātiskos svarus, kā arī reģistrē sūdzības un informāciju par neatbilstošiem un no tirgus atsauktiem neautomātiskiem svariem un informē izplatītājus par minēto darbību veikšanu.

18. Ražotājs nodrošina, ka tirgū laistie neautomātiskie svari ir marķēti, norādot tipa, partijas vai sērijas numuru vai citu šo noteikumu 3. pielikumā paredzēto identificējošo informāciju:

18.1. šo noteikumu 3.1. apakšpunktā minētās lietošanas kategorijas neautomātiskajiem svariem – atbilstoši šo noteikumu 3. pielikuma 1., 2., 3., 4., 5. un 6. punktā noteiktajām prasībām;

18.2. šo noteikumu 3.2. apakšpunktā minētās lietošanas kategorijas neautomātiskajiem svariem – atbilstoši šo noteikumu 3. pielikuma 7. un 8. punktā noteiktajām prasībām.

19. Ja šo noteikumu 3.1. apakšpunktā minētās lietošanas kategorijas neautomātiskajos svaros ir ietvertas vai tiem pievienotas ierīces, kuras neizmanto vai nav paredzēts izmantot šo noteikumu 3.1. apakšpunktā minētās lietošanas kategorijas neautomātiskajos svaros, ražotājs katrai šādai ierīcei viegli saskatāmā un neizdzēšamā veidā pievieno šo noteikumu 3. pielikuma 9. punktā norādīto lietojuma ierobežojuma simbolu.

20. Ražotājs uz neautomātiskajiem svariem norāda savu nosaukumu vai reģistrētu preču zīmi un kontaktadresi, kur ar to var sazināties.

21. Ražotājs nodrošina, ka šo noteikumu 3.1. apakšpunktā minētās lietošanas kategorijas neautomātiskajiem svariem pievienota lietošanas instrukcija un informācija valsts valodā. Lietošanas instrukcija, kā arī cita uz neautomātiskajiem svariem norādītā informācija ir skaidra un saprotama.

22. Ražotājs, kurš uzskata vai kuram ir pamats uzskatīt, ka neautomātiskie svari, kurus tas laidis tirgū, neatbilst šo noteikumu prasībām, nekavējoties veic korektīvas darbības, lai nodrošinātu neautomātisko svaru atbilstību šo noteikumu prasībām vai, ja nepieciešams, lai atsauktu vai izņemtu tos no tirgus. Ja neautomātiskie svari rada risku, ražotājs nekavējoties par to informē tirgus uzraudzības iestādi, norādot detalizētu informāciju, jo īpaši par neatbilstību un veiktajām korektīvajām darbībām.

23. Pēc tirgus uzraudzības iestādes pieprasījuma ražotājs tai sniedz visu nepieciešamo informāciju un dokumentāciju valsts valodā, lai pierādītu neautomātisko svaru atbilstību šo noteikumu prasībām.

24. Pēc tirgus uzraudzības iestādes pieprasījuma ražotājs sadarbojas ar tirgus uzraudzības iestādi jebkādos pasākumos, lai novērstu tirgū laisto neautomātisko svaru radīto risku.

**2.2. Pilnvarotais pārstāvis**

25. Ražotājs ar rakstisku pilnvaru var iecelt savu pilnvaroto pārstāvi. Pilnvarā neiekļauj šo noteikumu 12. un 13. punktā minētos pienākumus.

26. Pilnvarotais pārstāvis veic vismaz šādus pienākumus:

26.1. 10 gadus pēc neautomātisko svaru laišanas tirgū glabā tirgus uzraudzības iestādei pieejamu atbilstības deklarāciju un tehnisko dokumentāciju;

26.2. pēc pamatota tirgus uzraudzības iestādes pieprasījuma sniedz visu nepieciešamo informāciju un dokumentāciju, kas pierāda neautomātisko svaru atbilstību;

26.3. pēc tirgus uzraudzības iestādes pieprasījuma sadarbībā ar to atbilstoši pilnvarojumam veic jebkādus pasākumus, lai novērstu neautomātisko svaru radītos riskus.

**2.3. Importētāja pienākumi**

27. Importētājs laiž tirgū šo noteikumu prasībām atbilstošus neautomātiskos svarus.

28. Pirms šo noteikumu 3.1. apakšpunktā minētās lietošanas kategorijas neautomātisko svaru laišanas tirgū importētājs nodrošina, ka ražotājs ir veicis attiecīgo šo noteikumu 3. nodaļā norādīto atbilstības novērtēšanas procedūru, sagatavojis atbilstošo tehnisko dokumentāciju, marķējis neautomātiskos svarus ar CE atbilstības marķējumu un metroloģisko papildmarķējumu, pievienojis nepieciešamo dokumentāciju, kā arī izpildījis šo noteikumu 18., 19. un 20. punktā minētos pienākumus.

29. Importētājs, kurš uzskata vai kuram ir iemesls uzskatīt, ka šo noteikumu 3.1. apakšpunktā minētās lietošanas kategorijas neautomātiskie svari neatbilst būtiskajām prasībām, neautomātiskos svarus nelaiž tirgū līdz brīdim, kamēr attiecīgā iesaistītā persona nav panākusi to atbilstību šo noteikumu būtiskajām prasībām. Ja neautomātiskie svari rada apdraudējumu, importētājs par to informē ražotāju un tirgus uzraudzības iestādi.

30. Importētājs uz neautomātiskajiem svariem norāda savu nosaukumu vai reģistrēto preču zīmi un kontaktadresi, kur ar to var sazināties. Ja minētās infor­mācijas norādīšanai nepieciešama neautomātisko svaru iepakojuma atvēršana, to norāda uz iepakojuma vai neautomātiskajiem svariem pievienotajā dokumentā.

31. Importētājs nodrošina, ka šo noteikumu 3.1. apakšpunktā minētās lietošanas kategorijas neautomātiskiem svariem ir pievienota lietošanas instrukcija un informācija valsts valodā.

32. Importētājs nodrošina, ka laikā, kad tas ir atbildīgs par šo noteikumu 3.1. apakšpunktā minētās lietošanas kategorijas neautomātiskiem svariem, svaru uzglabāšanas un pārvadāšanas apstākļi negatīvi neietekmē to atbilstību šo noteikumu 1. pielikumā noteiktajām būtiskajām prasībām.

33. Ja nepieciešams, importētājs, ņemot vērā šo noteikumu 3.1. apakšpunktā minētās lietošanas kategorijas neautomātisko svaru radītos riskus, testē un izvērtē tirgū piedāvāto neautomātisko svaru paraugus, reģistrē sūdzības un informāciju par neatbilstošiem un no tirgus atsauktiem neautomātiskiem svariem, kā arī informē izplatītājus par minēto darbību veikšanu.

34. Importētājs, kurš uzskata vai kuram ir pamats uzskatīt, ka neautomātiskie svari, kurus tas ir laidis tirgū, neatbilst šo noteikumu prasībām, nekavējoties veic korektīvās darbības, lai nodrošinātu neautomātisko svaru atbilstību šo noteikumu prasībām vai, ja nepieciešams, lai atsauktu vai izņemtu tos no tirgus. Ja neautomātiskie svari rada risku, importētājs nekavējoties par to informē tirgus uzraudzības iestādi, norādot detalizētu informāciju, jo īpaši par neatbilstībām un veiktajām korektīvajām darbībām.

35. Importētājs 10 gadus pēc šo noteikumu 3.1. apakšpunktā minētās lietošanas kategorijas neautomātisko svaru laišanas tirgū glabā tirgus uzraudzības iestādēm pieejamu atbilstības deklarācijas kopiju, kā arī pēc tirgus uzraudzības iestādes pieprasījuma nodrošina pieeju tehniskajai dokumentācijai.

36. Pēc tirgus uzraudzības iestādes pieprasījuma importētājs tai sniedz visu nepieciešamo informāciju un dokumentāciju valsts valodā, lai pierādītu neautomātisko svaru atbilstību šo noteikumu prasībām.

37. Pēc tirgus uzraudzības iestādes pieprasījuma importētājs sadarbojas ar tirgus uzraudzības iestādi, lai novērstu tirgū laisto neautomātisko svaru radīto risku.

**2.4. Izplatītāja pienākumi**

38. Piedāvājot tirgū neautomātiskos svarus, izplatītājs ievēro šo noteikumu prasības.

39. Pirms šo noteikumu 3.1. apakšpunktā minētās lietošanas kategorijas neautomātisko svaru piedāvāšanas tirgū izplatītājs pārliecinās, ka neautomātiskie svari ir marķēti ar CE atbilstības marķējumu un metroloģisko papildmarķējumu, tiem ir pievienota nepieciešamā dokumentācija, lietošanas instrukcija un informācija valsts valodā un ka ražotājs ir ievērojis šo noteikumu 18., 19. un 20. punktā minētās prasības, savukārt importētājs – šo noteikumu 30. punktā minētās prasības.

40. Izplatītājs, kurš uzskata vai kuram ir iemesls uzskatīt, ka šo noteikumu 3.1. apakšpunktā minētās lietošanas kategorijas neautomātiskie svari neatbilst šo noteikumu 1. pielikumā noteiktajām būtiskajām prasībām, nepiedāvā tirgū neautomātiskos svarus līdz brīdim, kamēr attiecīgā iesaistītā persona nav panākusi to atbilstību šo noteikumu būtiskajām prasībām. Ja neautomātiskie svari rada risku, izplatītājs par to informē ražotāju vai importētāju un tirgus uzraudzības iestādi.

41. Izplatītājs nodrošina, ka laikā, kad tas ir atbildīgs par šo noteikumu 3.1. apakšpunktā minētās lietošanas kategorijas neautomātiskiem svariem, svaru uzglabāšanas un pārvadāšanas apstākļi negatīvi neietekmē to atbilstību šo noteikumu 1. pielikumā noteiktajām būtiskajām prasībām.

42. Izplatītājs, kurš uzskata vai kuram ir pamats uzskatīt, ka neautomātiskie svari, kurus tas ir piedāvājis tirgū, neatbilst šo noteikumu prasībām, nodrošina, ka tiek veiktas nepieciešamās korektīvās darbības, lai nodrošinātu neautomātisko svaru atbilstību šo noteikumu prasībām vai, ja nepieciešams, lai atsauktu vai izņemtu tos no tirgus. Ja neautomātiskie svari rada risku, izplatītājs nekavējoties par to informē tirgus uzraudzības iestādi, norādot detalizētu informāciju, jo īpaši par neatbilstībām un veiktajām korektīvajām darbībām.

43. Pēc tirgus uzraudzības iestādes pieprasījuma izplatītājs tai sniedz visu nepieciešamo informāciju un dokumentāciju valsts valodā, lai pierādītu neautomātisko svaru atbilstību šo noteikumu prasībām.

44. Pēc tirgus uzraudzības iestādes pieprasījuma izplatītājs sadarbībā ar tirgus uzraudzības iestādi veic pasākumos, lai novērstu tirgū piedāvāto neautomātisko svaru radīto risku.

**3. Atbilstības novērtēšanas procedūras**

45. Neautomātisko svaru atbilstību šo noteikumu 1. pielikumā noteiktajām būtiskajām drošuma prasībām ražotājs apliecina, izmantojot vienu no šādām ražotāja izvēlētām atbilstības novērtēšanas procedūrām:

45.1. B modulis (2. pielikuma 1. nodaļa), ko papildina ar vienu no šādām procedūrām:

45.1.1. D modulis (2. pielikuma 2. nodaļa);

45.1.2. F modulis (2. pielikuma 4. nodaļa);

45.2. G modulis (2. pielikuma 6. nodaļa).

46. Neautomātiskajiem svariem, kuros neizmanto elektroniskas ierīces un kuru slodzes mērīšanas ierīcē nav izmantota atspere slodzes līdzsvarošanai, šo noteikumu 45.1. apakšpunktā minēto atbilstības novērtēšanas procedūru var aizvietot ar vienu no šādām procedūrām:

46.1. D1 modulis (2. pielikuma 3. nodaļa);

46.2. F1 modulis (2. pielikuma 5. nodaļa).

**4. Atbilstības deklarācija**

47. Atbilstības deklarācijā norāda, ka ir pierādīta neautomātisko svaru atbilstība šo noteikumu 1. pielikumā noteiktajām būtiskajām prasībām.

48. Atbilstības deklarāciju sagatavo atbilstoši šo noteikumu 4. pielikumā sniegtajam paraugam. Atbilstības deklarāciju papildina ar nepieciešamo informāciju, kas izriet no attiecīgās atbilstības novērtēšanas procedūras, un to regulāri atjauno. Atbilstības deklarāciju sagatavo tās Eiropas Savienības dalībvalsts valodā, kurā neautomātiskie svari tiek laisti vai piedāvāti tirgū.

49. Ja uz neautomātiskajiem svariem attiecas vairāk nekā viens tiesību akts, kurā tiek pieprasīta atbilstības deklarācija, sagatavo vienu atbilstības deklarāciju saistībā ar visiem piemērojamiem tiesību aktiem. Atbilstības deklarācijā norāda attiecīgos tiesību aktus un atsauces uz to publikācijām.

50. Sagatavojot atbilstības deklarāciju, ražotājs uzņemas atbildību par neautomātisko svaru atbilstību šajos noteikumos noteiktajām prasībām.

**5. Marķēšana**

51. Par šo noteikumu 3.1. apakšpunktā minētās lietošanas kategorijas neautomātisko svaru atbilstību šo noteikumu prasībām liecina CE atbilstības marķējums un metroloģiskais papildmarķējums.

52. Uz CE atbilstības marķējumu un pēc analoģijas uz metroloģisko papildmarķējumu attiecas vispārīgie principi, kas noteikti Eiropas Parlamenta un Padomes 2008. gada 9. jūlija Regulas (EK) Nr. 765/2008, ar ko nosaka akreditācijas un tirgus uzraudzības prasības attiecībā uz produktu tirdzniecību un atceļ Regulu (EEK) Nr. 339/93 (turpmāk – regula Nr. 765/2008), 30. pantā.

53. Metroloģijas papildmarķējumā ir lielais burts "M" un marķējuma piestiprināšanas gada pēdējie divi cipari, kas atrodas taisnstūra iekšpusē. Taisnstūra augstums ir vienāds ar CE atbilstības marķējuma augstumu.

54. CE atbilstības marķējumu un metroloģisko papildmarķējumu uz katriem neautomātiskiem svariem vai to informācijas plāksnes novieto viegli saskatāmā vietā, tas ir labi salasāms un neizdzēšams.

55. Neautomātiskos svarus ar CE atbilstības marķējumu un metroloģisko papildmarķējumu marķē pirms to laišanas tirgū.

56. Metroloģisko papildmarķējumu novieto aiz CE atbilstības marķējuma.

57. Aiz CE atbilstības marķējuma un metroloģiskā papildmarķējuma norāda paziņotās institūcijas(-u) identifikācijas numuru(-us), kura tika iesaistīta šo noteikumu 2. pielikumā minētajās neautomātisko svaru atbilstības novērtēšanas procedūrās ražošanas posmā. Paziņotās institūcijas identifikācijas numuru pievieno pati institūcija vai atbilstoši tās norādījumiem ražotājs vai tā pilnvarotais pārstāvis.

58. Aiz CE atbilstības marķējuma, metroloģiskā papildmarķējuma un paziņotās institūcijas identifikācijas numura var norādīt citu marķējumu par īpašiem riskiem vai lietošanu.

**6. Prasības paziņotajai institūcijai**

59. Paziņotā institūcija atbilst šādām prasībām:

59.1. institūcijai ir juridiskās personas statuss, un tā darbojas kā trešā persona, kas ir neatkarīga no saimnieciskās darbības veicēja (veicēju apvienības), kura neautomātiskos svarus tā vērtē;

59.2. institūcija ir pierādījusi neatkarību un interešu konflikta neesību, ja tā ir tādas biedrības vai nodibinājuma biedrs (loceklis), kas saistīts ar novērtējamo neautomātisko svaru projektēšanu, ražošanu, piegādi, uzstādīšanu, lietošanu vai apkopi;

59.3. institūcijas vadība un darbinieki, kas ir atbildīgi par atbilstības novērtēšanu, nav vērtējamo neautomātisko svaru projektētāji, ražotāji, piegādātāji, uzstādītāji, pircēji, īpašnieki, lietotāji vai apkalpotāji, kā arī nav to pilnvarotie pārstāvji. Tas neliedz viņiem izmantot novērtētos neautomātiskos svarus atbilstības novērtēšanas institūcijas darbībā vai personiskiem mērķiem;

59.4. institūcijas vadība un darbinieki, kas ir atbildīgi par atbilstības novērtēšanu, nav tieši saistīti ar šo neautomātisko svaru projektēšanu, ražošanu vai būvniecību, tirdzniecību, uzstādīšanu, lietošanu vai apkalpošanu un nepārstāv šajās darbībās iesaistītās personas;

59.5. institūcijas vadība un darbinieki neiesaistās darbībās (īpaši konsultēšanā), kas var ietekmēt viņu godīgumu un neatkarību lēmuma pieņemšanā;

59.6. institūcija nodrošina, ka tās filiāļu un apakšuzņēmēju darbība neietekmēs atbilstības novērtēšanas konfidencialitāti, objektivitāti un taisnīgumu;

59.7. institūcija un tās darbinieki atbilstības novērtēšanu veic profesionāli, un godprātīgi, darbinieki ir tehniski kompetenti. Attiecīgais personāls ir brīvs no jebkādas ietekmes (īpaši finansiālas) attiecībā uz viņu lēmumiem vai atbilstības novērtēšanas rezultātiem, īpaši no to personu vai personu grupu ietekmes, kuras ir ieinteresētas atbilstības novērtēšanas rezultātā;

59.8. institūcija ir spējīga veikt visus ar atbilstības novērtēšanu saistītos uzdevumus (2. pielikums), attiecībā uz kuriem tā ir paziņota, neatkarīgi no tā, vai šos uzdevumus veic pati institūcija vai tie tiek veikti tās vārdā, institūcijai uzņemoties atbildību;

59.9. institūcijai atbilstoši veicamajām atbilstības novērtēšanas procedūrām un neautomātisko svaru kategorijām, kuru atbilstību tā vērtē, ir:

59.9.1. darbinieki ar tehniskām zināšanām un atbilstošu pieredzi;

59.9.2. to procedūru apraksts, saskaņā ar kurām veic atbilstības novērtēšanu, nodrošinot to pārredzamību un spēju šīs procedūras atkārtot. Institūcijai ir izstrādāta atbilstoša politika un procedūras, ar ko uzdevumi, ko tā veic kā paziņotā institūcija, ir nodalīti no pārējās darbības;

59.9.3. darbības veikšanas procedūras, kurās ņem vērā saimnieciskās darbības veicēja lielumu, nozari, kurā tas darbojas, tās struktūru, attiecīgās neautomātisko svaru izgatavošanas tehnoloģijas sarežģītības pakāpi un masveida vai sērijveida ražošanas procesa īpatnības;

59.10. institūcijai ir nepieciešamie līdzekļi, lai pienācīgi veiktu tehniskos un administratīvos uzdevumus saistībā ar atbilstības novērtēšanas darbībām, un tai ir piekļuve visam nepieciešamajam aprīkojumam un iekārtām;

59.11. darbiniekiem, kas atbildīgi par atbilstības novērtēšanas darbību veikšanu, ir:

59.11.1. veikta tehniskā un profesionālā apmācība par visām attiecīgajām atbilstības novērtēšanas darbībām;

59.11.2. zināšanas par prasībām attiecībā uz veicamajām atbilstības novērtēšanas darbībām un atbilstošas pilnvaras tās veikt;

59.11.3. zināšanas un izpratne par būtiskajām prasībām, piemērojamiem standartiem, attiecīgajiem Eiropas Savienības saskaņotajiem tiesību aktiem un nacionālajiem tiesību aktiem;

59.11.4. spējas sagatavot sertifikātus, dokumentāciju un atbilstības novērtējuma ziņojumus;

59.12. tiek nodrošināta institūcijas, tās vadības un darbinieku objektivi­tāte, veicot atbilstības novērtēšanas darbības;

59.13. institūcijas vadības un atbilstības novērtēšanu veicošo darbinieku atalgojums nav atkarīgs no veikto novērtējumu skaita vai to rezultātiem;

59.14. institūcijai ir apdrošināta civiltiesiskā atbildība attiecībā uz darbībām, ko tā ir tiesīga veikt;

59.15. atbilstības novērtēšanas institūcijas darbinieki ievēro profesionālo konfidencialitāti attiecībā uz visu informāciju, kas iegūta, veicot atbilstības novērtēšanu, izņemot informāciju, kura tiek sniegta tirgus uzraudzības iestādēm;

59.16. institūcija piedalās standartizācijas aktivitātēs un Eiropas Komisijas organizētajās paziņoto institūciju darba grupās par neautomātiskiem svariem vai nodrošina, ka informācija par minētajām aktivitātēm ir pieejama tās darbiniekiem. Institūcija savā darbībā kā pamatnostādnes izmanto paziņoto institūciju darba grupas sagatavotos lēmumus un dokumentus.

60. Ja paziņotā institūcija apliecina savu atbilstību kritērijiem, kas noteikti attiecīgajos piemērojamos standartos vai to daļās, uz kuriem atsauces ir publicētas Eiropas Savienības Oficiālajā Vēstnesī, to uzskata par atbilstošu šo noteikumu 59. punktā minētajām prasībām, ciktāl piemērojamie standarti aptver šīs prasības.

61. Ja paziņotā institūcija slēdz līgumu ar apakšuzņēmēju par konkrētu atbilstības novērtēšanas uzdevumu veikšanu vai deleģē šo uzdevumu veikšanu filiālei, tā nodrošina, ka apakšuzņēmējs un filiāle atbilst šo noteikumu 59. punktā minētajām prasībām, un informē par to Ekonomikas ministriju. Paziņotā institūcija uzņemas pilnu atbildību par apakšuzņēmēja un filiāles darbību.

62. Paziņotā institūcija deleģē konkrētas atbilstības novērtēšanas darbību veikšanu apakšuzņēmējam vai filiālei tikai tad, ja tam piekrīt klients.

63. Paziņotā institūcija glabā dokumentus par apakšuzņēmēja un filiāles kompetences novērtēšanu un to veiktajām atbilstības novērtēšanas darbībām, nodrošinot Ekonomikas ministrijai pieeju šiem dokumentiem.

64. Paziņotā institūcija atbilstības novērtēšanu veic saskaņā ar šo noteikumu 2. pielikumā minētajām atbilstības novērtēšanas procedūrām.

65. Paziņotā institūcija atbilstības novērtēšanu veic samērīgi, izvairoties no liekiem apgrūtinājumiem iesaistītajām personām, ņemot vērā attiecīgās nozares organizatorisko struktūru, attiecīgo neautomātisko svaru tehnoloģijas sarežģītības pakāpi un ražošanas procesa masveida vai sērijveida raksturu, tomēr ievēro tādu stingrību un aizsardzības līmeni, lai nodrošinātu neautomātisko svaru atbilstību šo noteikumu prasībām.

66. Ja paziņotā institūcija konstatē, ka ražotājs nav ievērojis būtiskās prasības vai atbilstošo piemērojamo standartu, vai citās tehniskajās specifikācijās izklāstītās pamatprasības, tā pieprasa, lai ražotājs veiktu attiecīgus pasākumus neatbilstību novēršanai, un neizsniedz sertifikātu.

67. Ja, uzraugot neautomātisko svaru atbilstību šo noteikumu prasībām pēc attiecīgā sertifikāta izsniegšanas, paziņotā institūcija konstatē, ka neautomātiskie svari vairs neatbilst šo noteikumu prasībām, tā pieprasa, lai ražotājs veic attiecīgus pasākumus neatbilstību novēršanai un, ja nepieciešams, aptur vai atsauc sertifikātu.

68. Ja netiek veiktas korektīvās darbības vai tās nedod vēlamo rezultātu, paziņotā institūcija attiecīgi ierobežo, aptur vai atsauc sertifikātu.

69. Paziņotā institūcija informē Ekonomikas ministriju par:

69.1. katra sertifikāta atteikšanu, ierobežošanu, apturēšanu vai atsaukšanu;

69.2. jebkuriem apstākļiem, kas ietekmē paziņojuma darbības jomu un nosacījumus;

69.3. jebkuriem tirgus uzraudzības iestāžu informācijas pieprasījumiem attiecībā uz atbilstības novērtēšanas darbībām;

69.4. veiktajām atbilstības novērtēšanas darbībām paziņotajā sfērā un citām darbībām, tai skaitā pārrobežu darbībām un apakšuzņēmuma līgumu slēgšanu (pēc pieprasījuma).

70. Paziņotā institūcija sniedz attiecīgu informāciju par negatīviem un – pēc pieprasījuma – arī pozitīviem atbilstības novērtēšanas rezultātiem citām paziņotajām institūcijām, kuras veic līdzīgas atbilstības novērtēšanas darbības attiecībā uz tādiem pašiem neautomātiskiem svariem.

**7. Tirgus uzraudzība**

71. Neautomātisko svaru tirgus uzraudzību veic šo noteikumu 8. punktā minētā institūcija.

72. Neautomātisko svaru tirgus uzraudzībā piemērojamas regulas Nr. 765/2008 15. panta 3. punktā un 16.–29. pantā noteiktās prasības.

73. Ražotājs un importētājs pēc tirgus uzraudzības iestādes pieprasījuma sniedz tehniskās dokumentācijas vai tās daļu tulkojumu valsts valodā. Tirgus uzraudzības iestāde, pieprasot iesniegt tehniskās dokumentācijas vai tās daļu tulkojumu, nosaka 30 dienu iesniegšanas termiņu, ja vien nav nepieciešams noteikt īsāku termiņu nopietna un tūlītēja riska konstatēšanas dēļ.

74. Paziņotā institūcija pēc tirgus uzraudzības iestādes pieprasījuma sniedz informāciju par sertifikātiem, ko tā ir piešķīrusi, atsaukusi vai atteikusi, tai skaitā sniedz testēšanas pārskatus un tehnisko dokumentāciju.

75. Attiecīgajai iesaistītajai personai ir pienākums tirgus uzraudzības iestādes noteiktajā termiņā,kas ir samērīgs ar attiecīgās neatbilstības radīto risku, novērst neatbilstību, ja tirgus uzraudzības iestāde konstatē kādu no šādām administratīva rakstura neatbilstībām:

75.1. CE atbilstības marķējums un metroloģiskais papildmarķējums neatbilst šo noteikumu 5. nodaļā minētajām prasībām;

75.2. nav pievienots CE atbilstības marķējums un metroloģiskais papildmarķējums;

75.3. šo noteikumu 18. un 19. punktā minētais marķējums nav pievienots vai ir neatbilstoši novietots;

75.4. nav norādīts paziņotās institūcijas identifikācijas numurs, kura tika iesaistīta neautomātisko svaru ražošanas posma atbilstības novērtēšanas procedūrā, vai tas norādīts, neievērojot šo noteikumu 5. nodaļā minētās prasības;

75.5. nav sagatavota vai ir neatbilstoši sagatavota atbilstības deklarācija;

75.6. nav pieejama tehniskā dokumentācija vai tā ir nepilnīga;

75.7. nav norādīta šo noteikumu 20. un 30. punktā minētā informācija vai tā ir kļūdaina vai nepilnīga;

75.8. nav izpildīta kāda cita šo noteikumu 2.1. un 2.3. apakšnodaļā minētā administratīva rakstura prasība.

76. Ja tirgus uzraudzības iestāde konstatē, ka neautomātiskie svari rada risku sabiedrībai, tā veic attiecīgo svaru novērtējumu, ņemot vērā visas šajos noteikumos ietvertās prasības. Iesaistītajām personām ir pienākums sadarboties ar tirgus uzraudzības iestādi minētajā novērtēšanā.

77. Iesaistītajām personām pēc tirgus uzraudzības iestādes norādījumiem un tās noteiktajā termiņā, kas ir samērīgs ar attiecīgās neatbilstības radīto risku, ir pienākums veikt visas nepieciešamās korektīvās darbības, lai nodrošinātu neautomātisko svaru atbilstību šo noteikumu prasībām vai, ja nepieciešams, tos atsauktu vai izņemtu no tirgus, kā arī informēt attiecīgo paziņoto institūciju, ja, veicot šo noteikumu 76. punktā minēto novērtējumu, tirgus uzraudzības institūcija konstatē vienu no šādām situācijām:

77.1. neautomātiskie svari neatbilst šajos noteikumos noteiktajām prasībām;

77.2. neautomātiskie svari atbilst šajos noteikumos noteiktajām prasībām, bet tomēr rada risku sabiedrībai.

78. Ja attiecīgā iesaistītā persona tirgus uzraudzības iestādes noteiktajā termiņā, kas ir samērīgs ar attiecīgās neatbilstības radīto risku, nenovērš šo noteikumu 75. punktā minēto neatbilstību vai nepilda šo noteikumu 77. punktā minētos pienākumus, tirgus uzraudzības iestāde ir tiesīga pieņemt lēmumu saskaņā ar normatīvajiem aktiem par mērījumu vienotību, aizliedzot neautomātisko svaru laišanu vai piedāvāšanu tirgū vai, ja nepieciešams, atsauktu vai izņemtu tos no tirgus.

**8. Sadarbība ar Eiropas Komisiju un Eiropas Savienības dalībvalstīm**

**8.1. Neautomātiskie svari, kuri neatbilst šo noteikumu prasībām**

79. Ja tirgus uzraudzības iestādei ir pamats uzskatīt, ka neautomātiskie svari, kuriem veikts šo noteikumu 76. punktā minētais novērtējums un konstatēts, ka tie neatbilst šo noteikumu prasībām, tiek piedāvāti arī citās Eiropas Savienības dalībvalstīs, tirgus uzraudzības iestāde pēcvisas nepieciešamās informācijas iegūšanas nekavējoties informē Eiropas Komisiju un pārējās Eiropas Savienības dalībvalstis par veiktā novērtējuma rezultātiem un tirgus uzraudzības iestādes noteiktajiem veicamajiem pasākumiem, norādot visas nepieciešamās ziņas, tai skaitā:

79.1. neautomātisko svaru identificēšanai nepieciešamo informāciju;

79.2. ziņas par neautomātisko svaru izcelsmi;

79.3. neatbilstības būtību un radīto risku;

79.4. informāciju par noteikto veicamo pasākumu būtību un ilgumu, kā arī attiecīgās iesaistītās personas sniegtos paskaidrojumus un argumentus;

79.5. informāciju par neatbilstības būtību – neautomātisko svaru neatbil­stība būtiskajām prasībām vai trūkumi piemērojamos standartos.

80. Ja triju mēnešu laikā pēc šo noteikumu 79. punktā minētās informācijas sniegšanas neviena Eiropas Savienības dalībvalsts vai Eiropas Komisija nav iebildusi pret tirgus uzraudzības iestādes noteiktajiem veicamajiem pasākumiem, tos uzskata par pamatotiem.

81. Ja Eiropas Komisija pieņem lēmumu, ka tirgus uzraudzības iestādes noteiktie pasākumi ir nepamatoti, tie ir atceļami.

82. Ja tirgus uzraudzības iestāde saņem šo noteikumu 78. punktā minēto informāciju no citas Eiropas Savienības dalībvalsts, tā nekavējoties informē Eiropas Komisiju un pārējās Eiropas Savienības dalībvalstis par veiktajiem pasākumiem un sniedz tās rīcībā esošo informāciju par attiecīgo neautomātisko svaru neatbilstību, kā arī informē par saviem iebildumiem, ja tā nepiekrīt citas Eiropas Savienības tirgus uzraudzības iestādes noteiktajiem veicamajiem pasākumiem.

**8.2. Šo noteikumu prasībām atbilstoši neautomātiskie svari, kas rada risku**

83. Ja tirgus uzraudzības iestādei ir pamats uzskatīt, ka neautomātiskie svari, kuriem veikts šo noteikumu 73. punktā minētais novērtējums un konstatēts, ka tie atbilst šo noteikumu prasībām, bet rada risku sabiedrībai, tirgus uzraudzības iestāde informē Eiropas Komisiju un pārējās Eiropas Savienības dalībvalstis, norādot visas pieejamās ziņas, tai skaitā:

83.1. neautomātisko svaru identificēšanai nepieciešamo informāciju;

83.2. ziņas par neautomātisko svaru izcelsmi un to piegādes ķēdi;

83.3. informāciju par radītajiem riskiem;

83.4. informāciju par tirgus uzraudzības iestādes noteikto veicamo pasākumu būtību un ilgumu.

84. Ja Eiropas Komisija, saņemot šo noteikumu 83. punktā minēto informāciju, pieņem lēmumu, ka tirgus uzraudzības iestādes noteiktie pasākumi ir nepamatoti, tie ir atceļami.

**9. Noslēguma jautājumi**

85. Atzīt par spēku zaudējušiem Ministru kabineta 2006. gada 7. marta noteikumus Nr. 180 "Neautomātisko svaru atbilstības novērtēšanas noteikumi" (Latvijas Vēstnesis, 2006, 41., 176. nr.; 2015, 247. nr.).

86. Neautomātiskos svarus, kuri laisti tirgū līdz šo noteikumu spēkā stāšanās dienai, drīkst piedāvāt, ja tie atbilst Ministru kabineta 2006. gada 7. marta noteikumu Nr. 180 "Neautomātisko svaru atbilstības novērtēšanas noteikumi" prasībām.

87. Sertifikāti un lēmumi, kas izsniegti līdz šo noteikumu spēkā stāšanās dienai saskaņā ar Ministru kabineta 2006. gada 7. marta noteikumiem Nr. 180 "Neautomātisko svaru atbilstības novērtēšanas noteikumi", ir spēkā līdz tajos norādītā termiņa beigām.

88. Noteikumi stājas spēkā 2016. gada 20. aprīlī.

**Informatīvā atsauce uz Eiropas Savienības direktīvām**

Noteikumos iekļautas tiesību normas, kas izriet no Eiropas Parlamenta un Padomes 2014. gada 26. februāra Direktīvas 2014/31/ES par dalībvalstu tiesību aktu saskaņošanu attiecībā uz neautomātisko svaru pieejamību tirgū.

Ministru prezidents Māris Kučinskis

Ministru prezidenta biedrs,

ekonomikas ministrs Arvils Ašeradens